CELEX: E2010P0006
Language: da
Date: 2010-06-15 00:00:00
Title: Sag anlagt den 15. juni 2010 af Reassur Aktiengesellschaft mod EFTA-Tilsynsmyndigheden (Sag E-6/10)

2.9.2010   
            
            
               DA
            
            
               Den Europæiske Unions Tidende
            
            
               C 237/19
            
         Sag anlagt den 15. juni 2010 af Reassur Aktiengesellschaft mod EFTA-Tilsynsmyndigheden
   (Sag E-6/10)
   2010/C 237/03
   Der blev den 15. juni 2010 anlagt sag mod EFTA-Tilsynsmyndigheden af Reassur Aktiengesellschaft, repræsenteret ved Ulrich Soltész og Philipp Melcher, som repræsentanter for Reassur Aktiengesellschaft, Aeulestrasse 5, 9490 Vaduz, LIECHTENSTEIN.
   Reassur Aktiengesellschaft nedlægger påstand om, at EFTA-Domstolen skal:
   
               1)
            
            
               annullere EFTA-Tilsynsmyndighedens afgørelse nr. 97/10/KOL af 24. marts 2010 om beskatning af koncerninterne forsikringsselskaber under Liechtensteins skattelov i alle enkeltheder
            
         
               2)
            
            
               annullere artikel 3 i EFTA-Tilsynsmyndighedens afgørelse nr. 97/10/KOL af 24. marts 2010 om beskatning af koncerninterne forsikringsselskaber under Liechtensteins skattelov, i det mindste i det omfang, den kræver tilbagebetaling for perioden før den 31. marts 2009
               og
            
         
               3)
            
            
               pålægge EFTA-Tilsynsmyndigheden at betale sagens omkostninger.
            
         
      Retlige og faktiske omstændigheder samt anbringender:
   
   
               —
            
            
               Sagsøger er Schindlerkoncernens koncerninterne genforsikringsselskab, som udelukkende genforsikrer selskaber, der tilhører Schindler-koncernen, mod visse former for risici.
            
         
               —
            
            
               Sagsøger anfører, at eftersom koncerninterne (gen)forsikringsselskaber dækker risici, som kommercielle forsikringsselskaber normalt ikke dækker, og eftersom de udelukkende dækker risici inden for koncernen, er de ikke aktive på et marked, hvor de konkurrerer med andre markedsaktører. De udøver derfor ikke en økonomisk aktivitet og kan ikke betragtes som virksomheder. Beskatning i henhold til bestemmelserne om beskatning af koncerninterne (gen)forsikringsselskaber i Liechtensteins skattelov kan derfor ikke have fordrejet konkurrencen eller samhandlen inden for EØS. De omstridte skattebestemmelser er ikke selektive og udgør derfor ikke statsstøtte.
            
         
               —
            
            
               Sagsøger hævder desuden, at EFTA-Tilsynsmyndigheden:
               
                           —
                        
                        
                           begik en fejl, da den valgte at anvende proceduren »ulovlig støtte«, og da den vedtog en afgørelse om tilbagebetaling
                        
                     
                           —
                        
                        
                           overtrådte princippet om berettigede forventninger ved at kræve tilbagebetaling for perioden fra 6. november 2001 indtil minimum 31. marts 2009.